[pic] | EUROOPA ÜHENDUSTE KOMISJON |

Brüssel 17.2.2009

KOM(2009) 75 lõplik

2007/0233 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel, mis käsitleb

nõukogu ühist seisukohta Euroopa Parlamendi ja nõukogu määruse (mis käsitleb ühenduse statistikat väliskaubanduse kohta kolmandate riikidega ning millega tunnistatakse kehtetuks nõukogu määrus (EÜ) nr 1172/95) vastuvõtmise kohta

2007/0233 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel, mis käsitleb

nõukogu ühist seisukohta Euroopa Parlamendi ja nõukogu määruse (mis käsitleb ühenduse statistikat väliskaubanduse kohta kolmandate riikidega ning millega tunnistatakse kehtetuks nõukogu määrus (EÜ) nr 1172/95) vastuvõtmise kohta

1. TAUST

Ettepaneku edastamine Euroopa Parlamendile ja nõukogule (dokument KOM(2007) 653 (lõplik) – 2007/0233 (COD): | 30. oktoober 2007 |

Euroopa Keskpanga arvamus: | 3. märts 2008 |

Euroopa Parlamendi arvamus esimesel lugemisel: | 23. september 2008 |

Ühise seisukoha vastuvõtmine: | 16. veebruar 2009 |

2. KOMISJONI ETTEPANEKU EESMÄRK

Väliskaubandusstatistika (Extrastat) registreerib kaupade importi ja eksporti liikmesriikide ja kolmandate riikide vahel. See teave on äärmiselt oluline Euroopa majandus- ja kaubanduspoliitika ning üksikute kaubaartiklite turusuundumuste analüüsi jaoks. Väliskaubandusstatistika sisaldab igakuiseid impordi- ja ekspordiandmeid, mida väljendatakse väärtuse ja kogusena ning mis on jaotatud liikmesriikide ja partnerriikide aruandluse järgi, kauba järgi vastavalt kombineeritud nomenklatuurile, transpordiliigi ja tariifse kohtlemise järgi.

Statistika koostamise aluseks on tollideklaratsioonidelt kogutud andmed. Statistika koostamist mõjutavad ajakohastatud tolliseadustikuga[1] kehtestatud muudatused. Et tagada kvaliteetse statistika koostamine ka tulevikus, tuleb statistilist süsteemi kohandada. See on nõukogu määruse (EÜ) nr 1172/95 kehtetuks tunnistamise ja uue Extrastati määruse ettepaneku esitamise peamine eesmärk.

- Määruses sätestatakse üksikasjalikum teave andmeallikate kohta selleks ajaks, kui mitmesugused tollialased lihtsustused on rakendatud.

- Määrusega nähakse ette ka liikmesriikide vahelise andmevahetussüsteemi loomine, mida nõutakse ajakohastatud tolliseadustikus.

- Määrus näeb ette võimaluse koostada ja levitada statistikat sihtliikmesriigi ja tegeliku ekspordi järgi. Sellega välditakse tsentraliseeritud tollivormistuse kaudu toimuva kaubavahetuse ebaõiget jaotamist ja niinimetatud „Rotterdami efekti”[2].

- Määrus võtab arvesse ka kasutajate uusi vajadusi täiendava kaubandusstatistika koostamisel vastavalt ettevõtluse näitajatele, sest määruses nähakse ette andmete esitamine kaubavahetuse kohta, mis on jaotatud arve esitamise vääringu ja tehingu liigi järgi. See nõuab statistika esitajatelt väga väheste lisaandmete esitamist või ei nõua seda üldse.

- Määruses sätestatakse ka parem süsteem väliskaubandusstatistika kvaliteedi hindamiseks.

3. MÄRKUSED ÜHISE SEISUKOHA KOHTA

3.1. Üldised märkused

Euroopa Parlament esitas oma arvamuse esimesel lugemisel 23. oktoobril 2008, tehes komisjoni ettepanekusse 35 muudatusettepanekut. Kaheksa muudatusettepanekut (nr 1–4, 8, 16, 17 ja 19) ei puudutanud kõiki keeleversioone ning seetõttu ei pandud neid hääletusele.

Komisjon nõustub täielikult või põhimõtteliselt 24 muudatusettepanekuga 27 muudatusettepanekust, mida Euroopa Parlament esimesel lugemisel tegi. Need muudatusettepanekud täpsustavad komiteemenetluse süsteemi, käsitlevad mõisteid, viiteid õigusaktidele ja komisjoni ettepaneku tagamaid (põhjendused), ilma peamisi reformimise eesmärke muutmata. Need muudatusettepanekud ei ole komisjonile oluliseks takistuseks.

Mis puudutab ülejäänud kolme muudatusettepanekut, siis ühe neist kiitsid komisjon ja nõukogu osaliselt heaks (muudatusettepanek nr 26 andmete edastamise kohta), teine neist on üle võetud ühisesse seisukohta (muudatusettepanek nr 18, milles käsitletakse impordikvoote käsitlevate andmete kogumisest loobumist), kuid Euroopa Parlamendi 23. septembril 2008 esimesel lugemisel esitatud arvamuses soovitati see jätta heaks kiitmata. Kolmanda muudatusettepaneku (muudatusettepanek nr 27, milles käsitletakse andmete kogumisest loobumist juhul, kui toll leiab, et see ei ole võimalik), lükkasid tagasi mõlemad institutsioonid, nii nõukogu kui ka komisjon.

Nõukogu ühise seisukohaga lisatakse veel mõned täpsustused andmeallikate ja andmevahetussüsteemi kohta ning tehnilise külje või ettepaneku vormistamise osas. Komisjon võib kõik need täiendused heaks kiita.

Kokkuvõttes leiab komisjon, et ühine seisukoht ei muuda ettepaneku lähenemisviisi ega eesmärke, ja on seega valmis seda sellisel kujul toetama.

3.2. Üksikasjalikud märkused

3.2.1. Parlamendi muudatusettepanekud, millega komisjon nõustub ja mis sisalduvad täielikult, osaliselt või põhimõtteliselt ühises seisukohas

27 vastuvõetud muudatusettepanekust on muudatusettepanekud nr 5, 6, 7, 9, 10, 11, 12, 13, 14, 15, 20, 21, 22, 23, 24, 25, 28, 29, 30, 31, 32, 33, 34 ja 35 kas täielikult parlamendi muudatusettepanekus esitatud kujul või veidi erinevas sõnastuses ühisseisukohta üle võetud. Need muudatusettepanekud võib komisjon täielikult heaks kiita. Need muudatusettepanekud kas kõrvaldavad mitmetähenduslikkuse või täpsustavad komiteemenetluse süsteemi.

Muudatusettepanek nr 26 kiideti osaliselt heaks, sest komisjon nõustub selle muudatusettepaneku üldeesmärgiga; selles muudatusettepanekus käsitletakse tolliasutuste vastutust statistilises andmevahetussüsteemis. Komisjon eelistab siiski üldisemat sõnastust kui see, mis on esitatud nõukogu ühises seisukohas.

3.2.2. Parlamendi muudatusettepanekud, mille komisjon tagasi lükkas, kuid mis sisalduvad täielikult, osaliselt või põhimõtteliselt ühises seisukohas

Parlamendi muudatusettepanekuga nr 18 jäetakse impordikvoote käsitlevad andmed andmekogumist välja. Ka ühises seisukohas ei nähta nende andmete kogumist ette. Kuna selliste andmete kogumine on ühenduse jaoks väga oluline WTO raames võetud kohustustest tuleneva kaubandus- ja põllumajanduspoliitika jälgimise seisukohast, eelkõige seoses WTO teavitamisega ELi seotud tariifikvootide täitmisest, siis jääb komisjon kindlaks, et selle määrusega tuleb tagada nende andmete kättesaadavus.

3.2.3. Parlamendi muudatusettepanekud, millega komisjon nõustub täielikult, osaliselt või põhimõtteliselt, ent mida ei ole inkorporeeritud ühisesse seisukohta

Puuduvad

3.2.4. Parlamendi muudatusettepanekud, mille komisjon ja nõukogu tagasi lükkasid ning mida ei ole inkorporeeritud ühisesse seisukohta

Komisjon jagab nõukogu kahtlusi seoses muudatusettepanekuga nr 27 , millega jäetakse välja mõnede importi ja eksporti käsitlevate andmete edastamine Eurostatile juhul, kui rakendatakse teatavaid tollialaseid lihtsustusi. Selle muudatusettepaneku rakendamine tooks kaasa olukorra, kus kaubandus oleks vaid osaliselt andmetega kaetud ning sellega kaasneks andmete kvaliteedi oluline halvenemine.

3.2.5. Nõukogu poolt ettepanekusse tehtud muudatused

Nõukogu esitas komisjoni ettepaneku kohta järgmised peamised muudatused:

- Lihtsustatud tolliformaalsuste ja -kontrolli statistika: nõukogu lisas uue põhjenduse nr 3, milles selgitatakse, et statistikat tuleb koostada ka kaubavahetuse kohta, mille suhtes kohaldatakse tollialaseid lihtsustusi, mille puhul tollideklaratsioone ei esitata. Andmeallikaid käsitlevat artiklit 4 kohandati vastavalt lihtsustustele, mis on esitatud ajakohastatud tolliseadustikus. Eelkõige täpsustatakse uues artikli 4 lõikes 2, et ettevõtjad, kelle suhtes kohaldatakse lihtsustusi, peaksid esitama statistilisi andmeid. Artikli 4 lõikega 5 ja artikli 5 lõikega 4 seatakse eesmärgiks viia kaubavahetust käsitlevate andmete kogumisega seonduv halduskoormus võimalikult madalale tasemele.

- Liikmesriikide vaheline teabevahetus: nõukogu lisas täiendusi, et statistika andmevahetussüsteemid toimiksid tulevikus paremini. Põhjenduses nr 4 viidatakse elektroonilisi tollisüsteeme käsitlevale otsusele ja selle otsuse mõjule statistika koostamisel. Artikli 7 lõikes 2 sätestatakse, et tolliasutused peaksid tagama teabevahetuse selle liikmesriigi, kus deklaratsioon esitatakse, ning lõppsihtkohaks oleva liikmesriigi / tegeliku ekspordiliikmesriigi vahel. Sellise andmevahetussüsteemi käivitamise kuupäev on ühitatud edusammudega, mis on tehtud automatiseeritud importi ja eksporti käsitleva tollisüsteemi rakendamisel.

- Muud muudatused: Nõukogu tegi ühises seisukohas mitmeid puhttehnilisi ning ettepaneku vormistamist käsitlevaid muudatusi. Mõnede muudatuste tulemusena muudeti ettepaneku struktuuri, mis tõi kaasa põhjenduste ja mõnede artiklite lõigete numeratsiooni muutmise.

4. KOKKUVÕTE

Komisjon on nõus nõukogu ühises seisukohas esitatud muudatustega, välja arvatud impordikvoote käsitleva statistika väljajätmisega; selles punktis jääb komisjon oma seisukohale kindlaks.

[1] Euroopa Parlamendi ja nõukogu 23. aprilli 2008. aasta määrus (EÜ) nr 450/2008, millega kehtestatakse ühenduse tolliseadustik (ELT L 145, 4.6.2008, lk 1).

[2] „Rotterdami efekt” tähendab, et väliskaubandustehingu kohta esitatakse andmed ELi statistika jaoks kõigepealt andmetena impordi kohta kolmandast riigist ELi sellesse liikmesriiki, kus kaubad toodi üle piiri ja kus nad lubati vabasse ringlusse. Selline statistiline aruandlus on Exstrastati osa. Kauba edasist liikumist sellest ELi liikmesriigist ELi liikmesriiki, mis on tegelik ja lõplik importiv riik, registreeritakse kui kauba lähetamist (ekspordi puhul) ja kauba vastuvõtmist (impordi puhul) nende kahe liikmesriigi vahel (Intrastati osa). „Rotterdami efekti” esineb ka ühenduse ekspordi puhul, kuid väiksemas ulatuses. „Rotterdami efekti” suurendab nende ELi liikmesriikide ekspordi- ja impordinäite, kus asjakohased tehingud toimivad.